Se Premier League igjen til helgen på TV 2 Sport Premium og TV 2 Sumo. Sendestart lørdag 12.45!

Her får du tilgang til Premier League på TV 2 Sumo!

Den tidligere toppdommeren Mark Clattenburg er TV 2s nye ekspert, og i helgen gjester han TV 2s Premier League-studio i Bergen for første gang.

Forut for hans ankomst kan du på TV 2 Sumo nå se en dokumentar om dommerens karriere, der Brede Hangeland blant annet tar for seg noen av de mest kontroversielle situasjonene i 42-åringens karriere.

Se hele dokumentaren om Mark Clattenburg her!

Den kanskje aller største fant sted i oktober 2012, da Chelsea og Manchester United møttes på Stamford Bridge. I etterkant av gigantbataljen kom det fram at Chelsea-spiller John Obi Mikel anklaget Clattenburg for å ha kommet med rasistiske kommentarer, og etter hvert kom det også en formell klage fra Chelsea på pipeblåserens oppførsel.

KONTROVERS: Juan Mata, Mark Clattenburg og John Obi Mikel i den kontroversielle kampen på Stamford Bridge i 2012. Foto: Adrian Dennis

Clattenburg ble frikjent, men fikk aldri en unnskyldning verken fra Chelsea-styret eller Mikel selv.

– Jeg har dømt ham i ettertid, for Nigeria, og jeg har ingen respekt for mannen i dag. Mange tror at dommere bor i glasshus, men det gjør vi definitivt ikke. Den hendelsen i 2012 påvirket ikke bare dommerkarrieren min, men hele familien og alt. Det er noe jeg ikke kan akseptere, sier Clattenburg i den rykende ferske TV 2 Sumo-dokumentaren.

Se utdrag fra dokumentaren, der Clattenburg forteller om Mikel-episoden, i videovinduet øverst!

Les også: Clattenburg går fri fra rasismeanklager - Mikel blir tiltalt

– Et fullstendig sjokk og et surrealistisk øyeblikk

Der forteller Clattenburg hele historien fra sitt perspektiv, og om det store sjokket hele situasjonen var. For selv om Chelsea tapte 2-3 for de røde djevlene, var det intet eksakt øyeblikk i oppgjøret som hadde bitt seg fast på netthinnen.

– Det var et fullstendig sjokk og et surrealistisk øyeblikk. Etterpå kunne jeg ikke forstå det. Jeg kunne ikke fatte det. Hvis jeg hadde fornærmet deg i en kamp, så er jeg sikker på at du hadde tatt tak i meg der og da. Og hvis det hadde hendt noe rundt rasisme, som er et enormt tema i fotball, så er jeg sikker på at noen ville reagert på en måte som ikke er korrekt. Det skjedde ikke i denne kampen. Jeg kan ikke finne opptak av noe som i det hele tatt antyder at jeg skal ha gjort noe. Selv om jeg hadde bannet til en spiller, så ville det vært et sjokk, for jeg banner veldig sjeldent, forteller han.

Engelske medier fråtset i detaljer rundt den meget kontroversielle situasjonen. Det Clattenburg var anklaget for å ha sagt var spesifikt «hold kjeft, din apekatt», og i tabloidene kom det blant annet også frem at sikkerhetsvaktene på Stamford Bridge skal ha sett mer ut som utkasterne på de engelske pubene i garderobegangene etter kamp .

– Det ble rapportert at Mikel kom inn i garderoben sammen med deler av trenerteamet, og jeg var nær ved å bli angrepet. Det var et vanskelig øyeblikk, for alle var i sjokk. Det er slikt som skjer på grasrotnivå, men ikke noe jeg har opplevd på toppnivå, forteller Clattenburg.

Les også: Engelsk avis med nye Clattenburg-detaljer: – Jeg skal brekke beina dine

– Min kone ringte og gråt i telefonen

Verken rasisme-anklagene mot Mikel eller påstandene om at Clattenburg skal ha kalt Juan Mata for «en spansk f****» kom dog fram der og da, og det var først på vei hjem fra London at Clattenburg forstod det virkelige omfanget av det som hadde skjedd.

– Da jeg ankom flyplassen på Heathrow en time etter kamp, gikk telefonen min amok. Jeg snakket med noen av mine nærmeste venner, som sa at det var nyheter på Sky Sports News om at jeg var anklaget for å ha vært rasistisk overfor Jon Obi Mikel og for å ha fornærmet Juan Mata. Det siste er noe folk har glemt, forteller han.

En tydelig preget Clattenburg forteller også om hvordan det var å bli oppringt av sin kone, som hadde fått hele den engelske tabloidpressen i fanget hjemme i familiens hus. Oppgjøret i London var ferdig 18.00 engelsk tid, og senere på kvelden da Clattenburg var på vei hjem, var det såvidt han klarte å komme seg innomhus.

– Min kone ringte og gråt i telefonen. Hun sa at det var journalister, media og kameraer rundt huset. Vi hadde ikke noe sikkerhet rundt huset, og hun var alene med TV-teamene som banket på døren. Min datter gråt, for hun visste ikke hva alle lysene var for noe og hvorfor folk banket på døren halv elleve om kvelden. Det var et stort press på dem. Jeg var heldig nok som klarte å unngå dem på vei inn i huset, så jeg i det minste fikk støttet familien, forteller ham.

Les også: Alsaker om Clattenburg-påstandene den gangen

– I den engelsk kulturen så er du automatisk skyldig

Clattenburg, som nå har gitt seg som Premier League-dommer, forteller om en tilværelse som ble helt snudd på hodet, og en hverdag der han begynte å tvile på seg selv.

– De neste ukene var utrolig vanskelige. Jeg ble anklaget umiddelbart, og med en gang noe slikt skjer i den engelske kulturen så er du automatisk skyldig. Du må bevise din uskyld. Jeg var bekymret i et par dager, for selv om jeg visste at jeg ikke hadde gjort det, så begynner du å tvile på dine vurderinger når du blir anklaget for noe. Jeg tenkte «sa jeg det?», «hadde jeg sagt det?», forteller han.

Etter hvert bestemte Chelsea seg for å droppe anklagene som gikk på at Mata skulle ha blitt fornærmet, men med en overhengende anklage rundt rasisme mot Mikel, ble Clattenburg fratatt dommeroppdrag.

– Et par uker senere startet frustrasjonen, for jeg fikk ikke dømme. Det var en stor bekymring. Man får ikke enorme summer for å dømme, og jeg begynte å tenke på hvordan jeg skulle betale boliglånet. Min kone havnet under press fordi jeg ikke fikk dømme. Vi får betalt for hver kamp vi dømmer, og jeg gikk glipp av kamppengene fordi jeg var anklaget for noe, forteller han.

– Chelsea-styret ville aldri unnskylde

En tilværelse der man ikke vet om man får sparken fra jobben sin eller bli frikjent fulgte, før Clattenburg etter hvert ble kalt inn til FA for å, sammen med Chelsea, avgi sin forklaring.

– Tre uker etter presenterte de sine anklager, og de kunne ikke fortelle hvilket øyeblikk i kampen det gjaldt. Det var noe av det mest frustrerende, at de ikke kunne fortelle meg hvilket øyeblikk i kampen det gjaldt. Det var forvirrende, for hvis jeg hadde benyttet rasistiske kommentarer, så ville de vel vite om det var i første eller andre omgang og i hvilken situasjon det var, sier han.

En uke senere ble Clattenburg frikjent av FA. I stedet endte saken med at Mikel fikk tre kampers karantene og en bot på drøyt 500.000 kroner. Clattenburg fikk returnere til dommeryrket, men fikk aldri en unnskyldning fra verken Mikel eller Chelsea-styret.

– Det var en av de vanskeligste utfordringene, det å komme tilbake fra noe sånt. Bruce Buck og Chelsea-styret ville aldri unnskylde at de hadde kommet med anklagene, forteller TV 2s nye Premier League-ekspert.

Se utdrag fra dokumentaren, der Clattenburg forteller om Mikel-episoden, i videovinduet øverst!

I dokumentaren ser du også Clattenburg fortelle om sin nye jobb i Saudi-Arabia, om den famøse Pedro Mendes-scoringen på Old Trafforrd som aldri ble godkjent, om feiden med Adam Lallana, om den vanvittige Chelsea-Tottenham-kampen i slutten av 2015/16-sesongen, om forholdet til ulike managere, om hvordan det er ikke å få snakke som dommer, om Champions League-og EM-finaler og mye, mye mer.

Se vår nye Premier League-portal her!